“Jammer, geen voorraad, die boer is vermoor”Die leë stalletjie. Foto: AfriForum / Facebook ŉ Foto van ‘n bemarkingstruuk vir die fliek Treurgrond is Saterdag, binne tien ure nadat dit op Facebook geplaas is, meer 3 800 keer gedeel. As deel van die fliek se bemarkingsveldtog het die vervaardigers van Treurgrond en AfriForum douvoordag met hul leë stalletjie oë laat rek by die gewilde weeklikse Pretoria Boeremark by die Pioniersmuseum in Silverton. Besoekers se oë het egter nie gerek vir die gewone watertand varsgebak, ingelegde lekkernye of kraakvars produkte direk van die plaas af wat gewoonlik daar te sien is nie. Daar was niks in die stalletjie nie, buiten twee leë kratte en ŉ banier wat lees: “Jammer, geen voorraad, die boer is vermoor.” Hier is van die kommentaar vanuit die meer as 180 kommentare wat mense op Facebook gelewer het: Lorette du Toit skryf: “Ek kry sommer ŉ knop in my keel. En dan brand my oë ook nog.” Johannes Conradie skryf: “Dink hulle kan so iets ook hier by ons Boeremark in Langenhovenpark (BFN) oorweeg.” Hester Stander skryf kort en kragtig: “Treffend en roerend.” Louise Hefer Kock skryf: “Mense moet hul oë begin oopmaak – kos word nie in fabrieke gemaak nie – stop asseblief hierdie oorlog!” Louise Athiros skryf: “Asseblief, asseblief, waardeer die plaaseienaars wat kos voorsien en werkgeleenthede skep.” Treurgrond vertel die pynlike verhaal van ŉ boerdery-gemeenskap in Suid-Afrika wat probeer om die menige plaasaanvalle waarmee hul daagliks gekonfronteer word, te oorleef. Die aanvalle beïnvloed nie net diegene wat direkte slagoffers is nie, maar kring ook wyer na buite uit. Treurgrond begin op 29 Mei in fliekteaters landswyd draai. Die sterre is onder meer Steve Hofmeyr, Erica Wessels, Jana Strydom en Shaleen Surtie-Richards. Hier volg die jongste lokprent van die film. Klik hier om die fliek se amptelike webwerf te besoek.